Document ID: 32005D0670

KOMISIJAS LĒMUMS
(2005. gada 22. jūnijs)
saistībā ar procesu saskaņā ar EK Līguma 82. pantu un EEZ līguma 54. pantu
(Lieta COMP/A.39.116/B2 - Coca-Cola)
(izziņots ar dokumenta numuru K(2005) 1829)
(Autentisks ir tikai teksts angļu valodā)
(Dokuments attiecas uz EEZ)
(2005/670/EK)
(1)
Šis lēmums ir pieņemts saskaņā ar Padomes Regulas (EK) Nr. 1/2003 9. panta 1. punktu (1) un ir adresēts Coca-Cola Company (“TCCC”) un tās trīs galvenajiem pudeļu pildītājiem - Bottling Holdings (Luksemburga) sarl., Coca-Cola Erfrischungsgetränke AG un Coca-Cola Hellenic Bottling Company SA (turpmāk tekstā “Puses”). Šīs procedūras priekšmets ir TCCC un tā pudeļu pildītāju rīcība, piegādājot gāzētos bezalkoholiskos dzērienus izplatīšanas kanāliem patēriņam mājās vai patēriņam ārpusmājas EK dalībvalstīs, Islandē un Norvēģijā. Sākotnējā vērtējumā saskaņā ar EK Līguma 82. pantu un EEZ līguma 54. pantu Komisija pauda bažas par praksi, kas izpaužas kā ar ekskluzīvām tiesībām saistītas prasības, mērķa un apjoma pieauguma atlaides un tirgus spēju sadalījums produktu kategoriju starpā.
(2)
Komisija uzskata, ka gan piedāvātās saistības, kas sekoja sākotnējam vērtējumam, gan ieinteresēto trešo personu sniegtie apsvērumi ir pietiekami, lai izskatītu identificētās bažas attiecībā uz konkurenci tajos izplatīšanas kanālos, kuros puses ir sasniegušas paredzētos tirgus daļu limitus. Tas nozīmē, ka puses, izņemot īpašus gadījumus, atturēsies slēgt ekskluzivitātes nolīgumus un piešķirt mērķa un apjoma pieauguma atlaides. Sākotnējā vērtējumā secināja, ka šīs prakses ierobežo trešo personu konkurētspēju. Nosakot prasību, ka sortimentu un plaukta laukumu nosaka atsevišķi pa zīmolu kategorijām, saistības vēršas pret sākotnējā vērtējumā identificētajām konkurences bažām, ka spēcīgie zīmoli varētu gūt priekšrocības salīdzinājumā ar mazāk pazīstamajiem. Attiecībā uz finansējumu un tehnisko aprīkojumu šīs saistības saīsina līguma darbības termiņu, dod klientiem iespēju izvēlēties atmaksu un izbeigšanu bez sankcijām un atbrīvo noteiktu daļu atdzesēšanas telpas, tādējādi vēršoties pret bažām, ka iepriekšējās vienošanās varētu nepamatoti piesaistīt klientus un izraisīt noieta tirgus ekskluzivitāti.
(3)
Šis lēmums nosaka, ka ņemot vērā šīs saistības, Komisijas rīcībai vairs nav pamata. Šis lēmums būs saistošs līdz 2010. gada 31. decembrim.
(4)
Padomdevēja komiteja konkurences ierobežojumu un dominējoša stāvokļa jautājumos 2005. gada 20. maijā sniedza labvēlīgu atzinumu.

Labels: 3
4
17
15